Isaac Hayden

Isaac Scot Hayden (s. 22. maaliskuuta 1995 Chelmsford) on englantilainen jalkapalloilija, pelipaikaltaan puolustava keskikenttäpelaaja. Hän on edustanut Englannin Valioliigassa pelaavaa Newcastle Unitedia kaudesta 2016–2017 alkaen mutta pelaa kaudella 2022–2023 lainalla mestaruussarjan Norwich Cityssä.

Hayden nostettiin Arsenalin junioreista edustusjoukkueeseen maaliskuussa 2012. Hän teki ensiesiintymisensä edustusjoukkueen virallisessa ottelussa 25. syyskuuta 2013, kun Arsenal kohtasi Englannin liigacupissa West Bromwich Albionin. Lisäksi hän pelasi Arsenalin ykkösjoukkueessa vain Liigacupin ottelussa Southamptonia vastaan syyskuussa 2014.

Vuonna 2016 Hayden siirtyi Newcastle Unitediin pelattuaan edellisen kauden lainasopimuksella Hull Cityssä. Hän pelasi Mestaruussarjassa 18 ottelua Hullissa kaudella 2015–2016 ja 33 ottelua Newcastlessa kaudella 2016–2017.

Newcastle United nousi Valioliigaan vuonna 2017. Hayden pelasi Valioliigassa 26 ottelua kaudella 2017–2018 ja teki yhden maalin lokakuussa Southamptonia vastaan. Seuraavalla kaudella hän pelasi 25 liigaottelua ja teki yhden maalin helmikuussa Wolverhampton Wanderersia vastaan. Kaudella 2019–2020 hän pelasi 29 valioliigaottelua ja teki tammikuussa Chelseaa vastaan ottelun ainoan maalin.

Hayden on pelannut Englannin eri juniorimaajoukkueissa alle 16-vuotiaista alle 21-vuotiaisiin yhteensä yli 20 maaottelua.

Lähteet 

Englantilaiset jalkapalloilijat
Vuonna 1995 syntyneet
Elävät henkilöt